[{"text_idx": "#000000", "text": "Ry\u2019n ni wedi cadw ffeiliau a elwir yn cwcis ar eich dyfais."}, {"text_idx": "#000002", "text": "Byddem hefys yn hoffi cadw rhai cwcis i\u2019n helpu ni:"}, {"text_idx": "#000003", "text": "i wella\u2019n gwefan drwy gasglu ac adrodd gwybodaeth ar sut yr ydrych yn defnyddio\u2019r safle"}, {"text_idx": "#000005", "text": "Mae Branwen Davies yn ferch o Ddyffryn Teifi ac mae hi\u2019n gweithio ym myd y cyfryngau, ar raglenni radio a theledu ffeithiol yn bennaf. Mae ganddi ddau o blant, gormod o geffylau ac un ci, a\u2019r rhain sy\u2019n mynd a\u0302\u2019i hamser rhydd, ei hegni a\u2019i harian!"}, {"text_idx": "#000006", "text": "Mae ei nofel newydd Sblash! i\u2019r arddegwyr cynnar, ac yn trafod tyfu i fyny mewn byd sy\u2019n gallu bod yn anodd wrth i\u2019r corff a\u2019r emosiynau newid. Adroddir y stori drwy lygaid Beca, sy\u2019n dysgu i ymdopi gyda\u2019i harddegau a gwerthfawrogi ei chorff, ei ffrindiau a\u2019i thalentau."}, {"text_idx": "#000007", "text": "Mae corff Beca yn destun sbort i nifer o\u2019i chyfoedion yn yr ysgol \u2013 yn enwedig i Siwan. Mae Beca\u2019n gwybod yn well nag unrhyw un ei bod hi\u2019n lletchwith a thrwsgl, ond yr hyn nad yw\u2019r mwyafrif o bobol yn gwybod yw bod corff Beca yn wahanol iawn mewn pwll nofio. Yn y dw\u0302r mae hi\u2019n chwim, yn gryf ac yn osgeiddig. Mae Beca\u2019n hapus i gadw ei chyfrinach a chadw draw oddi wrth Siwan, ond pan mae\u2019r ddau fyd yn gwrthdaro, does dim modd i Beca guddio rhagor, ac mae ei chyfrinach yn cael ei ddatgelu mewn ffordd greulon ac annheg. Ydy Beca\u2019n gallu achub ei chariad at nofio a\u2019i ffydd ynddi hi ei hun?"}, {"text_idx": "#000008", "text": "Diolch i Branwen am rannu\u2019r ysbrydoliaeth y tu ol i\u2019w nofel newydd arbennig yn ddiweddar..."}, {"text_idx": "#000009", "text": "Dywedwch ychydig am eich llyfr newydd ..."}, {"text_idx": "#000010", "text": "Llyfr am dyfu lan, yr arddegau, ffrindiau, perthnasau yn yr ysgol, a chyrff pobl ifanc yn eu harddegau."}, {"text_idx": "#000011", "text": "Oedd unrhyw heriau arbennig wrth baratoi\u2019r llyfr?"}, {"text_idx": "#000013", "text": "Beth wnaeth eich ysbrydoli i ddechrau ysgrifennu?"}, {"text_idx": "#000014", "text": "Dwi ddim yn siwr iawn. Yn sicr roedd fy mhrofiad i o dyfu lan yn rhan o\u2019r ysbrydoliaeth \u2013 ro\u2019n ni\u2019n blentyn eitha\u2019 tew ac fe wnaeth sawl peth ddigwydd yn ystod fy amser yn yr ysgol, enwedig rhwng tua oed 8 a 12, sydd wedi aros gyda fi ac wedi dylanwadau ar y ffordd rwy\u2019n gweld fy hun tan heddiw a dweud y gwir. Roedd hyn yn cynnwys pethau roedd pobol yn ddweud neu\u2019n ymddwyn, a hynny yn oedolion yn ogystal a\u0302 phlant \u2013 pobol yn gwneud barn camsyniadau amdanai ar sail fy siap yn unig. Hyn oedd wrth wraidd ysgrifennu Sblash dwi\u2019n meddwl. S\u2019gennai ddim talent Beca yn anffodus fodd bynnag!"}, {"text_idx": "#000015", "text": "O ble ydych chi\u2019n cael eich ysbrydoliaeth?"}, {"text_idx": "#000016", "text": "Eto, dwi ddim yn siwr wir. O bob man dwi\u2019n meddwl \u2013 profiad personol, fel yr uchod, ond hefyd dwi\u2019n dwli busnesu ar fywyd eraill (ac yn ym mywyd pob dydd ym myd teledu a radio dwi\u2019n cael y fraint o wneud hynny fel gwaith) a dwi\u2019n credu bod hynny\u2019n ran o\u2019r ysbrydoliaeth a rwy\u2019n gobeithio, o hynny, mod i\u2019n gallu creu cymeriadau weddol gredadwy a real."}, {"text_idx": "#000017", "text": "Pe bai\u2019n rhaid i chi ddisgrifio eich hun mewn tri gair yn unig, beth fyddai\u2019r rheini?"}, {"text_idx": "#000019", "text": "Pa lyfrau ysbrydolodd chi fel darllenwr ifanc?"}, {"text_idx": "#000020", "text": "Llyfrau T. Llew yn amlwg \u2013 pa blentyn ysgol yn yr 80au yng Nghymru fyddai yn anghytuno?! Ro\u2019n un am llyfrau y Famous Five hefyd \u2013 oh am gael berchen ar ynys! Dwi\u2019n hoffi ceffylau ac yn marchogaeth ac ro\u2019n ni\u2019n dwli ar unrhyw lyfr am geffylau, rhai ffeithiol ac hefyd nofelau fel Black Beauty, Y Merlyn Du (T.Llew eto!), a llyfrau y chwiorydd Pullein-Thompson (oedd yn lyfrau am blant posh yn mynd i Pony Club ag ati mewn pentrefi \u2018quintessential\u2019 o Seisnig \u2013 felly braidd yn wahanol i\u2019m mhlentyndod i!). Roedd y dewis yn y Gymraeg braidd yn gyfyng efallai ac ychydig yn hen ffasiwn \u2013 ond dwi\u2019n cofio llyfrau Jabas a Tydi Bywyd yn Boen yn cael eu cyhoeddi a pethe\u2019n newid."}, {"text_idx": "#000021", "text": "Fy hoff lyfr yn blentyn bach oedd llyfr o\u2019r ysgol o\u2019r enw Crwndi\u2019n Dysgu Cyfri (dyna dwi\u2019n cofio \u2018ta be) ond dwi wedi methu dod o hyd i hen gopi ar gyfer fy mhlant i yn anffodus!"}, {"text_idx": "#000022", "text": "O, mi wnaeth mam hefyd ysgrifennu llyfr fel rhan o\u2019r gyfres Dewch i... pan oeddwn i tua 9 \u2013 Dewch i Farchogaeth (chi\u2019n gweld thema?!) ac mi roedd hynny yn ysbrydoliaeth i mi i weld mam yn ysgrifennu llyfr (yn enwedig llyfr am fy hoff beth!)."}, {"text_idx": "#000023", "text": "Pa lyfr sydd ar eich bwrdd wrth ochr y gwely ar hyn o bryd?"}, {"text_idx": "#000025", "text": "Pa brofiadau o lyfrgelloedd sydd wedi dylanwadu arnoch drwy eich bywyd?"}, {"text_idx": "#000026", "text": "Wrth dyfu lan doeddwn i ddim yn dueddol o fenthyca o lyfrgelloedd. Ond yn y coleg yn gwneud fy ngradd mi wnes i wario oriau yn ymchwilio, yn ysgrifennu traethodau ac yn adolygu \u2013 ac rwy\u2019n cofio gwario amser yn y Llyfrgell Genedlaethol yn ymchwilio ar gyfer fy nhraethawd hir am ddigartrefedd...ar y pryd roedd adegau o hynny yn teimlo fel gwaith caled ac yn slog...ond o edrych no\u0302l nawr, o am gael yr amser a\u2019r rhyddid i wario wythnosau mewn llyfrgell yn darllen a dysgu a dadansoddi!"}, {"text_idx": "#000027", "text": "Oes gennych chi unrhyw awgrymiadau er mwyn annog plant a phobl ifanc i ddarllen mwy er pleser?"}, {"text_idx": "#000028", "text": "Dyw e ddim yn rhwydd dwi ddim yn meddwl \u2013 ac fel mam i blant ifanc dwi\u2019n credu bod ffactorau fel y pandemig wedi effeithio ar bob math o bethau sy\u2019n ymwneud a\u0302 hyn, gan gynnwys safon addysgiadol plant, dibynniaeth ar sgri\u0302n, trefn y cartref (y routine dyddiol), y rhaniad rhwng gwaith a chartref i riant, ayyb. Un peth sy\u2019n bositif yw faint mwy o ddewis o lyfrau sydd ar gael dyddiau yma \u2013 mae rhywbeth at flas pawb (er, weithiau efallai bod gormod o ddewis yn gwneud hi\u2019n anodd gwybod lle i ddechrau!)."}, {"text_idx": "#000029", "text": "Dwi\u2019n credu uwchben dim bod angen cydnabod bod pob un plentyn yn wahanol a does dim ots pa \u2018safon\u2019 neu fath o lyfrau mae nhw\u2019n ddarllen \u2013 er enghraifft, mae fy mab yn un am ffeithiau ac yn gweld y byd mewn ffordd hollol rhesymegol, felly dyw e wir ddim yn gweld y pwynt o straeon y dychymyg. Mae\u2019n ferch ar y llaw arall yn fwndel o ddychymyg, ddydd a nos! I ni gyd yn wahanol ac ry\u2019n ni gyd yn cael pleser o bethau gwahanol ac yn dod at bethau, fel llyfrau, ar adegau gwahanol."}, {"text_idx": "#000030", "text": "A oes gennych unrhyw gynlluniau ar gyfer teitlau pellach?"}, {"text_idx": "#000031", "text": "Bydden ni\u2019n dwli gwneud \u2013 ac a dweud y gwir mi ges i ysbrydoliaeth am lyfr arall i blant tra allan yn gweithio ar brosiect arall ddoe felly mae hwnnw\u2019n dechrau corddi. Mae hefyd gennai syniad am lyfr i oedolion (un doniol) \u2013 un sy\u2019n mynd no\u0302l a\u0302 ni i gyfnod arbennig ein harddegau ac ugeiniau yn y 90au. Ma\u2019n ffrindiau i\u2019n galw fi\u2019n Bridget Jones felly falle gallwch chi ddychmygu!"}, {"text_idx": "#000032", "text": "Dwi ddim yn ystyried fy hun yn awdur o gwbwl fodd bynnag ac yn gweld hi\u2019n fraint o\u2019r mwyaf fy mod wedi cael cyfle i gyhoeddi, ac yn hynod ddiolchgar i bawb sy\u2019n cymryd yr amser i ddarllen."}]